Afera Savamala – simbol bahatosti vlasti (Peščanik NVO, 2016)
U najnovijem Mostu Radija Slobodna Evropa razgovaralo se o tome da li će Aleksandar Vučić uspeti da zataška jednu od najvećih afera od dolaska Srpske napredne stranke na vlast. Reč je o rušenju zgrada u delu Beograda koji se zove Savamala, a koje su izveli ljudi pod fantomkama u noći između 24. i 25. aprila. Oni su maltretirali i vezivali građane, a policija se nije odazvala na pozive za pomoć. Sagovornici su bili Vesna Rakić Vodinelić, profesorka prava iz Beograda, i Radomir Lazović, aktivista inicijative Ne da(vi)mo Beograd koja organizuje proteste zbog rušenja u Savamali. Bilo je reči o tome zašto je Vučić kao krivce za rušenje označio najviše rukovodstvo Beograda, a potom počeo da minimizira značaj afere govoreći da se radi o rušenju tri bespravno podignute barake, da li je gradonačelnik Siniša Mali pošteđen zato što ima neke adute protiv Vučića, zašto Tužilaštvo ne može da odmakne od predistražne faze, zašto Vučić tvrdi da oni koji protestuju zbog Savamale žele da ruše njega, o prisluškivanju aktivista inicijative Ne da(vi)mo Beograd, kako se šire laži da proteste finansiraju strane sile, kao i o tome zbog čega Evropska unija uposlednjem izveštaju o napretku Srbije u evrointegracijama nije pomenula aferu Savamala